אלון תלמי

אלון תלמי (7 באוקטובר 1914 – 6 ביולי 2000) היה כימאי פיזיקלי ודיפלומט ישראלי, פרופסור באוניברסיטת תל אביב ומייסד בית הספר לכימיה בפקולטה למדעים מדויקים ע"ש ריימונד ובברלי סאקלר. כמו כן, היה מראשוני תלמידיו של משה פלדנקרייז ומורה ע"פ שיטתו.

 ראשית חייו 
ממוזער|250x250 פיקסלים|אלון תלמי כילד (שני מימין) עם הוריו ואחיו יעקב
אלון תלמי נולד בתל אביב בשם אלון רדלר-פלדמן, בנם הצעיר של הסופר יהושע רדלר-פלדמן (ר' בנימין, או יהושע התלמי) ודבורה לבית שפינר. אחיו הבכור היה האגרונום יעקב אלעמי.

ככל הנראה, היה הראשון שנשא את השם אלון כשם פרטי בעברית.כך ע"פ עדותו

בילדותו גדל בשכונת נחלת בנימין בתל אביב. לאחר רצח יוסף חיים ברנר, לו היה מקורב, החליט ר' בנימין לעקור מארץ ישראל עם משפחתו. הם התגוררו כשנתיים בווינה, לאחר מכן שבו לירושלים והתגוררו בבית המעלות.

בצעירותו עבד בחקלאות בנען ובדגניה וכן שירת בהגנה. ב-1931 סיים בהצטיינות את לימודיו בבית המדרש למורים העברי בבית הכרם.

בשנות ה-30 היה חבר בתנועת החוגים המרקסיסטיים ואף התקוטט עם אבא חושי לצד ידידו יגאל גליקשטיין, שלימים שינה את שמו לטוני קליף והיה מנהיג המפלגה הטרוצקיסטית בבריטניה. מקץ שנים אחדות נטש עמדותיו אלה.

למד מכונאות בבית הספר למסגרות שליד הטכניון ועבד תקופה מסוימת כמסגר. כן עבד כטכנאי IBM.ככל הנראה כטכנאי מכונות ניקוב

 פועלו המדעי 
תלמי עשה את לימודיו האקדמיים באוניברסיטה העברית בירושלים, והיה מתלמידי המחזור הראשון בכימיה. הוא קיבל תואר שני בכימיה ב-1943 ותואר דוקטור לכימיה ב-1949. עבודת הדוקטורט שלו בוצעה בהנחיית פרופ' לדיסלאוס פרקש ונשאה את הכותרת "החלפת כלור על ידי ברום במולקולות אורגניות באמצעות מימן ברומי".

בתקופת מלחמת העצמאות עמד בראש מעבדת כימיה בחיל המדע. לאחר מכן, ניהל את מחלקת המחקר של חברת דשנים וחומרים כימיים בע"מ (כיל דשנים).

בשנות ה-50 היה חבר סגל בטכניון. ב-1961 הצטרף לסגל אוניברסיטת תל אביב וייסד את המחלקה לכימיה באוניברסיטה. בראש המחלקה ובית הספר לכימיה עמד בשנים 1962–1965, והמשיך לכהן בראשות המחלקה לכימיה פיזיקלית עד 1979. ב-1962 ייסד את בית הספר להנדסאים ע"ש מיירהוף, שקם, לדבריו, מהצורך ביצירת "מעמד ביניים" בין הטכנאי למהנדס.

בנוסף, בשנים 1960–1968 היה פרופסור חבר לכימיה באוניברסיטת בר-אילן.

ב-1982 יצא לגמלאות והקדיש עצמו להוראת שיטת פלדנקרייז.

 פועלו הדיפלומטי 
את השנים 1951–1948 הקדיש לפעולה, בישראל ובחו"ל, מטעם חיל המדע והמחלקה המדעית של משרד הביטחון. בשנים 1952–1951 כיהן כנספח מדעי בצירות ישראל בפריז, שם היה ממונה על מערב אירופה, פרט לבריטניה.

תלמי יצר קשרים עם מדענים בתחומי המדעים המדויקים וההנדסה במטרה לגייסם לראשית המחקר הביטחוני בישראל וב-1951 אף השתתף כמשקיף בוועידת הייסוד של המרכז האירופי למחקר גרעיני.

 פועלו כמורה לשיטת פלדנקרייז 
תלמי פגש לראשונה את משה פלדנקרייז בלונדון ב-1949 והשניים התיידדו במהרה. לתלמי היה חלק ניכר בשובו של פלדנקרייז לישראל ב-1951. כאשר פתח פלדנקרייז ב-1968 קורס ראשון להכשרת מורים לשיטתו, נענה תלמי והפך למורה ולמפיץ שיטת "האינטרגציה הפונקציונלית".

לאורך השנים למד תלמי טכניקות רבות נוספות למודעות גופנית כמו שיטת אלכסנדר, ואת שיטת פלדנקרייז לימד בקורסים שהועברו בקבוצות קטנות בישראל ובעולם. ממשיכת דרכו העיקרית היא תלמידתו, ד"ר נורית סומר, אשר מעבירה כיום קורסים ברוח דרכו הלימודית.

 חיים אישיים 
היה נשוי ארבע פעמים, ומנישואיו הראשונים לדינה סורדין (בת דודתם של משה סורדין ודינה ורט), נולדו לו בן ובת.

בהמשך חייו, היה בן-זוגה לחיים של השחקנית בתיה לנצט במשך כ-12 שנים.

התגורר עשרות שנים ברמת אביב, ובשנותיו האחרונות עבר להרצליה. נפטר ביולי 2000 ונטמן בבית העלמין פינסקר בהרצליה.

 לקריאה נוספת 
רומן פריסטר, איש של גוף ונפש, כתבה בעיתון הארץ, 8 ביוני 1989.

 קישורים חיצוניים 

קטגוריה:כימאים פיזיקליים
קטגוריה:כימאים ישראלים
קטגוריה:דיפלומטים ישראלים
קטגוריה:סגל אוניברסיטת תל אביב: כימיה
קטגוריה:בוגרי המכללה האקדמית לחינוך ע"ש דוד ילין
קטגוריה:בעלי תואר דוקטור מהאוניברסיטה העברית בירושלים
קטגוריה:משפחת סורדין
קטגוריה:ישראלים שנולדו ב-1914
קטגוריה:ישראלים שנפטרו ב-2000
קטגוריה:אישים הקבורים בבית הקברות הישן בהרצליה